'Voorstel oor nasionalisering van banke sonder vergoeding is absurd' | Maroela Media
Corne Mulder (hoofsweep van die VF Plus) Foto: YouTube
Die EFF kan nie anders as om voor te stel dat banke sonder vergoeding genasionaliseer moet word nie, want die staat het weens die ANC se wanbestuur en korrupsie bloot nie meer die geld om daarvoor te betaal indien dit sou gebeur nie, het Corné Mulder, hoofsweep van die VF Plus, gesê.
Die VF Plus het gesê die uitvoering van dié voorstel sal Suid-Afrika vernietig. Dit volg nadat die EFF tydens 'n parlementêre debat voorgestel het dat banke op hierdie basis genasionaliseer moet word.
Mulder het gesê die geskiedenis het by herhaling gewys dat die gedagte van vrye mark en gewaarborgde eiendomsreg, rykdom en werksgeleenthede skep en dat sosialisme en kommunisme almal ewe arm en honger maak.
"Ons ken die bekende aanhaling wat lui dat sosialisme se groot probleem daarin lê dat jy eindelik ander mense se geld opgebruik. Indien die banke genasionaliseer sou word, sou 'n groot persentasie in waarde en werksgeleenthede oornag vernietig word. Die staat mag nie inmeng met sake nie, aangesien hy gewys het hy kan dit doodeenvoudig nie bestuur nie," het Mulder verduidelik. "Die EFF sê eintlik ons moet met banke maak soos tans met Eskom en die SAL gebeur met mense soos Dudu Myeni en Brian Molefe aan die stuur. Dit is 'n resep vir rampspoed.
"Suid-Afrika se ekonomie is tans in so 'n kritieke situasie dat ons hoegenaamd nie kan bekostig om die boodskap aan beleggers, gradeerders en die wêreld uit te stuur dat ons ons banke wil nasionaliseer nie. Veral nie op die dag dat private banke die SAL van ondergang moes red met 'n boei van 'n verdere R3 miljard nie. Daar is tans 'n lopende tekort van R50 miljard in ons ekonomie. Watter belegger gaan ons nooi as ons in hierdie omstandighede banke nasionaliseer?" het Mulder gevra.
Dis hoekom julle niu al koet begin belenin bitcoin, zimbabwe het reeds nou hierin begin bele, want as nasionalisering eers gebeur , is ons geld niks, begin vandag bitcoin myn,
Corné is doodreg, maar ongelukkig sal ongeletterde geldvrate dit wat hy probeer oordra nie verstaan nie!
Willie, selfs baie van die sogenaamde geletterdes verstaan dit nie eers nie. Armlastige lande in Afrika is die bewys daarvan.
As jy sukkel is enigiets beter as niks. Al is dit plastiekbottels en karton wat in die asblikke weggegooi word van die wat het.